Diari Oficial de la Generalitat Valenciana


Sumari del DOGV 8964, del 01-12-2020 (2020/10370)

RESOLUCIÓ de 24 de novembre de 2020, de la Conselleria d'Innovació, Universitats, Ciència i Societat Digital, per la qual es convoquen, per a l'exercici 2021, subvencions del Programa per al suport a persones investigadores amb talent - Pla GenT.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8964

Data del DOGV
:   01-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/10458


Data del document
:   24-11-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 24 de novembre de 2020, de la Conselleria d'Innovació, Universitats, Ciència i Societat Digital, per la qual es convoquen, per a l'exercici 2021, subvencions del Programa per al suport a persones investigadores amb talent - Pla GenT. [2020/10724]  
Mitjançant l'Ordre 17/2020, de 21 de setembre, de la Conselleria d'Innovació, Universitats, Ciència i Societat Digital, s'estableixen les bases reguladores per a la concessió de subvencions del Programa per al suport a persones investigadores amb talent - Pla GenT (DOGV 8912, 24.09.2020). En el seu títol II es regulen les disposicions específiques segons la mena de subvenció.  
Per tot això, i de conformitat amb els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i condicions de la concessió de la subvenció  
1. Convocar per a l'exercici 2021, les diferents subvencions regulades en l'Ordre 17/2020, de 21 de setembre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de subvencions del programa per al suport a persones investigadores amb talent, Pla GenT, publicada en el DOGV núm. 8912, de 24.09.2020 (bases reguladores en les referències posteriors en aquesta norma). Aquestes subvencions figuren com a annexos d'aquesta resolució:  
a) Subvencions per a la contractació de personal investigador doctor d'excel·lència per a desenvolupar un projecte d'R+D+I a la Comunitat Valenciana (CIDEGENT): annex I.  
b) Subvencions per a la contractació de personal investigador doctor amb experiència internacional (CDEIGENT): annex II.  
c) Subvencions a l'excel·lència científica de júniors investigadors (SEJIGENT): annex III.  
2. Les condicions per a la sol·licitud, tramitació, resolució i notificació seran les establides en les bases reguladores esmentades.  
  
Segon. Finançament i import de la convocatòria  
1. Les subvencions que es convoquen per a l'exercici 2021 per aquesta resolució es finançaran a càrrec de la línia S8252000 del programa pressupostari 542.50 «Investigació, desenvolupament tecnològic i innovació (R+D+I)» del pressupost de despeses de la Generalitat per a l'any 2021, amb un import estimat de 34.244.993,00 euros, condicionat a l'existència de crèdit adequat i suficient per a això en els pressupostos de la Generalitat per a l'any 2021. Aquestes subvencions són susceptibles de rebre fons europeus a l'empara de qualsevol dels programes operatius que puguen estar vigents.  
2. La quantia màxima establida en l'apartat 1 es podrà incrementar amb una quantia addicional de l'import total quan, com a conseqüència de la concurrència d'alguna de les circumstàncies previstes en l'article 58 del Reglament que desplega la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, es produïsca un augment de crèdit disponible abans de la concessió de les ajudes regulades per aquesta resolució.  
3. L'efectivitat de la quantia addicional queda condicionada a la declaració de disponibilitat del crèdit com a conseqüència de les circumstàncies abans assenyalades i, si escau, a la prèvia aprovació de la modificació pressupostària que siga procedent, en un moment anterior a la resolució de la concessió.  
4. En tot cas, l'import global màxim per a l'exercici 2021, així com les seues eventuals modificacions, es farà públic en el Diari Oficial de la Generalitat Valenciana, mitjançant una resolució de la Conselleria d'Innovació, Universitats, Ciència i Societat Digital, així com en la web de l'esmentada conselleria, amb caràcter previ a la resolució de concessió, sense que tal publicitat implique l'obertura d'un termini per a presentar noves sol·licituds, ni l'inici de nou còmput de termini per a resoldre.  
5. Per a cada anualitat, el pagament anticipat del cent per cent de l'import de les subvencions que es convoquen mitjançant aquesta resolució es realitzarà, si la llei de pressupostos de la Generalitat o una altra norma així ho estableixen. En cas contrari, el pagament s'efectuarà prèvia justificació, per les persones beneficiàries, de la realització de l'activitat objecte de subvenció.  
  
Tercer. Persones beneficiàries  
Podran ser persones beneficiàries d'aquestes subvencions les previstes en les bases reguladores, sempre que complisquen els requisits fixats en aquestes i les que addicionalment dispose l'annex corresponent a cada modalitat de subvenció d'aquesta convocatòria.  
  
Quart. Sol·licituds i documentació  
1. Els models normalitzats (sol·licituds i la resta de documentació) estaran disponibles en la web de la Conselleria d'Innovació, Universitats, Ciència i Societat Digital (http://innova.gva.es/es/web/ciencia/convocatories\_2021).  
2. La presentació de les sol·licituds i de la documentació exigida per a cada subvenció es realitzarà de conformitat amb l'article 14 de les bases reguladores i el que disposa aquesta resolució.  
3. Les sol·licituds hauran de comptar únicament amb la signatura de la persona sol·licitant i aniran acompanyades -a més dels annexos i documents necessaris per a la modalitat de subvenció que se sol·licita- ineludiblement per l'imprés de la signatura de la persona representant legal de l'entitat en matèria d'investigació.  
Amb l'esmentat imprés (signatura de la persona representant legal de l'entitat en matèria d'investigació) s'autoritza i autentifica el contingut de la sol·licitud i de tota la documentació que es presente per a concórrer en la corresponent convocatòria, sense perjudici de les actuacions de comprovació que sobre aquelles puga requerir l'òrgan instructor.  
  
4. Un mateix investigador o investigadora no podrà presentar sol·licituds a més d'una modalitat de subvenció de les quals es convoquen mitjançant aquesta resolució. En cas de presentació de diverses sol·licituds sol es considerarà vàlida l'última sol·licitud presentada en termini.  
  
Cinqué. Termini i lloc de presentació de les sol·licituds  
1. El termini per a la presentació de sol·licituds serà el comprés entre el 7 de gener de 2021 i el 29 de gener de 2021, tots dos inclusivament.  
2. Les sol·licituds i la documentació necessària per a cada modalitat de subvenció es presentaran telemàticament, a través de la seu electrònica de la Generalitat Valenciana accedint al tràmit corresponent:  
  
a) Subvencions per a la contractació de personal investigador doctor d'excel·lència per a desenvolupar un projecte d'R+D+I a la Comunitat Valenciana (CIDEGENT):  
https://www.gva.es/es/inicio/procedimientos'id\_proc=19235  
b) Subvencions per a la contractació de personal investigador doctor amb experiència internacional (CDEIGENT):  
https://www.gva.es/es/inicio/procedimientos'id\_proc=19835  
c) Subvenciones a l'excel·lència científica de júniors investigadors (SEJIGENT):  
https://www.gva.es/va/inicio/procedimientos'id\_proc=18313  
Les sol·licituds es podran tramitar amb certificat digital o sense. En aquest últim cas, a més de remetre telemàticament la sol·licitud (sense signatura digital) i tota la documentació necessària segons la modalitat de subvenció que es tracte, la sol·licitud s'imprimirà i amb la signatura original manuscrita es presentarà en un dels registres previstos en l'article 16.4 de la Llei 39/2015, d'1 octubre, del procediment administratiu comú de les administracions públiques (LPAC). Teniu en compte que l'esmentada presentació en alguns dels registres anteriors haurà de realitzar-se dins del termini establit en l'apartat primer.  
  
Sisé. Criteris de valoració, termini de resolució i inici d'activitat i notificació i recursos  
1. Les sol·licituds es tramitaran de conformitat amb el que estableixen les bases reguladores i la seua resolució de concessió s'efectuarà en règim de concurrència competitiva.  
2. Les sol·licituds presentades es valoraran conforme amb els criteris i barem que per a cadascuna de les subvencions es determinen en el títol II de les bases reguladores.  
3. En el cas de produir-se un empat en la puntuació total obtinguda per les sol·licituds durant el procés d'avaluació, es dirimirà conforme amb el que s'estableix en l'article 18 de les bases reguladores. En la taula de l'annex IV figuren les dades disponibles procedents del Sistema Integrat d'Informació Universitària relatives al desequilibri per raó de gènere per àrees temàtiques de l'Agència Estatal d'Investigació.  
  
4. La resolució de les subvencions convocades i la seua notificació es realitzaran tal com estableix l'article 20 de les bases reguladores. El termini màxim per a resoldre les sol·licituds presentades i per a la concessió de les subvencions d'aquesta convocatòria serà de sis mesos a partir de la data de finalització del termini de presentació de sol·licituds. El còmput s'interromprà durant el termini requerit per a l'esmena per la persona interessada. Transcorregut aquest termini sense que haja recaigut resolució, s'entendrà desestimada la sol·licitud de concessió de la subvenció, en els termes previstos en els articles 25 de la LPAC i 25.5 de la Llei 38/2003, de 17 de novembre, general de subvencions.  
  
5. Contra les resolucions dels procediments de concessió de les subvencions, que posen fi a la via administrativa, la persona interessada podrà optar entre interposar recurs potestatiu de reposició davant el mateix òrgan que l'ha dictada, conforme amb els articles 112, 123 i 124 de la LPAC; o bé impugnar-la directament davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de la notificació, i formular per a això el recurs contenciós administratiu corresponent a l'empara dels articles 10.1, lletra a), i 46.1 de la Llei 29/1998, de 13 de juliol, reguladora de la jurisdicció contenciosa administrativa. En cap cas es podrà simultaniejar la interposició de tots dos recursos.  
  
6. A l'efecte del que es preveu en l'article 40.1 de Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i de l'article 6.3.a de les bases reguladores, les persones beneficiàries de les subvencions convocades en l'annex III hauran d'iniciar la seua activitat, ineludiblement, en l'exercici 2021. En la resta de les subvencions les persones beneficiàries iniciaran la seua activitat en 2021 i en el seu cas en 2022, si la incorporació del personal investigador es produeix en aqueixa anualitat.  
  
Seté. Protecció de dades personals  
Les subvencions objecte de la convocatòria requereixen el tractament de dades personals de les persones sol·licitants de la subvenció, representants i tercers, en els termes següents:  
a) Responsable del tractament: Conselleria d'Innovació, Universitats, Ciència i Societat Digital, amb domicili a l'avinguda Claude Combaldieu, s/nn, 03320 Alacant; correu electrònic de contacte: qtbthcarwmczierdpskylshyv@ecy.yo  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (PAI) o a altres administracions públiques, en cas que no hi haja oposició a aquesta consulta, i la documentació que entreguen les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar-los del tractament de les seues dades per part de la Conselleria, en els termes previstos en aquest precepte.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals, segons les bases reguladores d'aquesta convocatòria i altres normes aplicables, incloses les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, segons corresponga, en la web de la Conselleria a l'efecte de notificació, en el Portal de Transparència de la Generalitat Valenciana i en el Sistema Nacional de Publicitat de Subvencions, amb indicació, segons cada cas, de la convocatòria, el programa i crèdit pressupostari al qual s'imputen, persona beneficiària, quantitat concedida i objectiu o finalitat de la subvenció.  
d) Persones destinatàries de les dades: les dades personals podran ser comunicades tant a la PAI, per a comprovar les dades de persones sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, delegat o delegada de Protecció de Dades i uns altres tercers subjectes de dret privat amb interés legítim i/o dret d'accés en el procediment.  
e) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
g) Drets: la persona interessada pot exercir els drets d'accés, rectificació, supressió, oposició, limitació en el tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic que es pot consultar en la pàgina web de la Conselleria, en l'apartat http://innova.gva.es/es/proteccio-de-dades  
- Enviant la petició a qualsevol de les adreces postals següents:  
  
· Avinguda Claude Combaldieu, s/n, 03466 Alacant.  
· Avinguda de Campanar, 32, 46755 València.  
- De manera presencial a través del Registre de la Conselleria situat en les adreces anteriors.  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb el delegat o delegada de Protecció de Dades de la Generalitat Valenciana a través de hni@hhj.yf o dirigir-se al passeig de l'Albereda, 16, 46387 València.  
  
Huité. Obligacions de transparència per a les entitats privades que reben subvencions a l'empara d'aquesta convocatòria  
En compliment de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana i de l'article 18 de la Llei general de subvencions, les entitats beneficiàries d'una subvenció hauran de complir les obligacions de transparència següents:  
  
1. En el cas d'entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros, hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre. En particular, hauran de publicar en els termes previstos en els principis generals de l'article 5 d'aquesta llei la informació institucional i organitzativa de l'article 6, i l'econòmica i pressupostària de l'article 8 d'aquesta.  
2. En el cas d'entitats que perceben, durant el període d'un any, ajudes o subvencions, de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar l'adequada publicitat a aquesta, i indicar almenys l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les pàgines web corresponents. En cas que no disposen de pàgina web on realitzar aquesta publicitat, podran complir amb aquesta obligació a través del portal que pose a la seua disposició l'òrgan concedent. Per a això, durant el període de justificació de l'ajuda concedida haurà de comunicar-ho a l'entitat concedent perquè li done publicitat en la web corresponent.  
3. Sense perjudici de les obligacions previstes en els anteriors apartats, totes les persones beneficiàries de la subvenció hauran de donar l'adequada publicitat del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Nové. Pla de control  
El Pla de control es publicarà en l'enllaç següent: http://innova.gva.es/es/web/ciencia/convocatories\_2021. Aquest pla de control suposarà, sobre una mostra aleatòria d'expedients, una anàlisi a posteriori i de qualitat, consistent en l'avaluació de l'expedient complet (informes de progrés i seguiment anuals, informes finals, memòria final) una vegada finalitzat el període de subvenció i presentada la documentació obligatòria per les persones beneficiàries. L'import mínim d'ajuda controlada arribarà, almenys, al 20 % del crèdit inicial de què dispose la línia de subvenció.  
  
Desé. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
De conformitat amb els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició s'ha d'interposar davant l'òrgan que va dictar l'acte en el termini d'un mes a comptar de l'endemà de la seua publicació de aquesta resolució.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de aquesta resolució.  
  
Alacant, 24 de novembre de 2020.- La consellera d'Innovació, Universitats, Ciència i Societat Digital: Carolina Pascual Villalobos.  
  
  
  
ANNEX I  
Subvencions per a la contractació de personal investigador doctor d'excel·lència per a desenvolupar un projecte d'R+D+I a la Comunitat Valenciana (CIDEGENT)  
  
Primer. Objecte i característiques de la subvenció  
1. L'objecte d'aquesta convocatòria és la concessió de les subvencions la regulació específica de què s'estableix en els articles 25 al 30 de les bases reguladores.  
2. Es convoquen com a màxim vint subvencions que es distribuiran proporcionalment per àrees temàtiques de l'Agència Estatal d'Investigació, segons les sol·licituds presentades que hagen reunit els requisits i la documentació dels quals estiga completa i correcta. Les xifres resultants per àrea temàtica s'arredoniran a l'enter menor més pròxim, excepte en el cas que aquestes siguen inferiors a 1 que s'arredonirà a l'enter més pròxim (d'ara en avant, àrees minoritàries).  
Perquè una sol·licitud puga ser proposada per a finançament haurà d'aconseguir una puntuació, després de l'avaluació dels criteris que apareixen en l'article 28.1 de les bases reguladores, igual o superior a 85 punts (d'ara en avant llindar).  
3. Si després de l'aplicació de l'arrodoniment, segons el que s'estableix en el punt anterior, queden subvencions sense distribuir respecte al nombre màxim convocat, aquestes s'assignaran a les àrees minoritàries a les quals no s'haja concedit cap subvenció, sempre que aquestes hagen superat el llindar i prioritzades segons la puntuació total obtinguda.  
Addicionalment, en cas que en una àrea temàtica no hi haja sol·licituds suficients que hagen superat el llindar per a ser proposades per a finançament, el romanent serà cobert per sol·licituds d'altres àrees d'investigació, que hagen superat aquest llindar, prioritzades segons la puntuació total obtinguda.  
4. La duració de les subvencions serà de quatre anys (48 mesos), prorrogables fins a dos anys més. La pròrroga serà sol·licitada i motivada per l'entitat beneficiària sis mesos abans de la finalització de la subvenció i haurà de ser autoritzada per la persona titular de la direcció general competent en matèria de política científica i investigació. La concessió de qualsevol pròrroga quedarà condicionada a l'existència de crèdit adequat i suficient en la línia corresponent del programa pressupostari 542.50.  
5. La subvenció anual per a cadascun dels contractes, que hauran de ser a temps complet, serà de 70.000 euros, destinats a finançar el salari i la quota empresarial de la Seguretat Social. La retribució mínima anual a rebre per la persona investigadora serà de 53.000 euros bruts anuals.  
  
6. De la subvenció anual de cada contracte establida en l'apartat anterior (70.000 euros), el percentatge d'ajuda finançat per la Generalitat en cadascuna de les anualitats serà el següent:  
 100 % per al primer any (12 primers mesos de contracte).  
 80 % per al segon any (de la 13a a la 24a mensualitat del contracte).  
 70 % per al tercer any (de la 25a a la 36a mensualitat del contracte).  
 50 % per al quart any (de la 37a a la 48a mensualitat del contracte).  
Per a les pròrrogues, el percentatge de cofinançament de la Generalitat podrà arribar fins al 50 % del cost dels contractes.  
Les entitats beneficiàries hauran d'assumir cada anualitat la resta del finançament dels contractes.  
7. La subvenció es complementarà amb una dotació addicional a la disposició de l'investigador o investigadora per a l'execució del projecte. Aquesta dotació anual serà com a màxim de 100.000 euros i es determinarà en la resolució de concessió en funció del pressupost del projecte sol·licitat i del resultat del procés d'avaluació. En cas que s'autoritze la pròrroga de la subvenció, cada anualitat prorrogada disposarà d'una dotació addicional, com a màxim, de 100.000 euros.  
8. L'import de la dotació destinada a l'execució del projecte podrà finançar els conceptes següents:  
A) Despeses de contractació de personal, que es destinaran al salari i quota empresarial de la Seguretat Social del personal associat al projecte, i es podrà finançar, si escau, la indemnització per la finalització d'aquests contractes. Aquest personal podrà referir-se a les categories següents:  
1. Personal tècnic de suport  
La dotació anual en aquest cas serà de 19.890,00 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
2. Personal investigador de caràcter predoctoral  
La duració màxima del contracte amb cada investigador o investigadora en formació serà de quatre anys.  
La dotació anual per a cadascun dels contractes predoctorals serà de 22.192,80 euros per als tres primers anys i de 27.300,00 euros per al quart any i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de percebre el personal investigador en formació durant aquest període, que s'haurà d'indicar en cada contracte, s'ajustarà al que s'estableix en l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
  
Les persones seleccionades hauran d'estar admeses en un programa de doctorat d'una universitat  
de la Comunitat Valenciana en el moment de la seua contractació.  
  
  
B) Despeses d'execució i funcionament:  
- Material fungible. No podrà finançar-se material d'oficina ni accessoris informàtics com a càmera web (webcam), teclats, memòries USB o ratolins.  
- Viatges, manutenció i allotjament del personal investigador (personal investigador doctor i personal investigador de caràcter predoctoral) contractat amb càrrec al projecte. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Viatges, manutenció i allotjament del personal investigador doctor convidat per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada que haurà de ser descrita i especificada en els informes de seguiment cientificotècnic. En aquest cas, s'adequaran als límits que per a aquests conceptes estiguen establits en la normativa de la Generalitat  
- Difusió de les activitats del projecte. Seran subvencionables per aquest concepte les inscripcions a congressos i jornades del personal contractat a càrrec del projecte, pàgina web del projecte, publicacions del projecte d'investigació en revistes científiques, així com les seues traduccions, i quotes per adhesió a associacions especialitzades.  
- Realització de jornades científiques directament relacionades amb el projecte presentat, sempre que no s'hagen concedit per a aquest mateix concepte altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditat el seu finançament per aquest projecte. Les despeses subvencionables per aquest apartat poden anar destinades, entre altres, als conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
No són despeses subvencionables:  
a) Les despeses socials associades a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, qualsevol que siga la seua quantia.  
d) Material d'oficina i material fungible, en general, que no tinga relació amb l'activitat proposada.  
e) Les despeses de funcionament pròpies del centre d'investigació.  
f) Les de lloguer de locals o carpes.  
- Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. No podran finançar-se equips informàtics com a ordinadors personals o tauletes, i només excepcionalment es podran finançar equips informàtics quan tinguen unes característiques molt específiques i siguen completament necessaris per a poder desenvolupar el projecte d'investigació, i així s'haja especificat en la memòria cientificotècnica o en un informe de seguiment cientificotècnic o final.  
- Altres despeses estrictament necessàries per a l'execució del projecte com a treball de camp, seqüenciació, microscòpia o similar.  
C) Costos indirectes. Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de la despesa executada i justificada per la contractació de personal per al projecte, excloent el cost de la Seguretat Social, per la qual cosa la seua concreció final es realitzarà amb la justificació de despeses de cada anualitat.  
9. El personal contractat a càrrec de la subvenció no podran percebre pel projecte una remuneració addicional al contracte per la seua participació.  
10. Totes les despeses hauran d'estar directament relacionades amb l'execució del projecte per a poder ser finançades per aquesta subvenció.  
  
Segon. Requisits de les persones sol·licitants  
1. Podrà sol·licitar aquestes subvencions el personal investigador que en el moment de presentació de sol·licituds no mantinga vinculació amb cap universitat pública o centre d'investigació valencià i que reunisca un dels requisits següents:  
a) Ser beneficiari d'una ERC starting o consolidator i estar desenvolupant aquesta ajuda i projecte en una universitat o centre d'investigació fora de la Comunitat Valenciana.  
b) Haver superat la fase 1 del procés d'avaluació de les subvencions ERC (starting/consolidator) o haver sigut beneficiari d'una ajuda Ramón y Cajal o MSCA-IF.  
c) Disposar, durant el termini de presentació de sol·licituds, d'una experiència des de l'obtenció del títol de doctor o doctora d'almenys sis anys i haver realitzat una o diverses estades en centres d'investigació de prestigi internacional fora de la Comunitat Valenciana que acumulen, com a mínim, un període total de tres anys.  
Si el títol de doctor o doctora ha sigut emés per alguna universitat de la Comunitat Valenciana el candidat o candidata necessitarà haver estat separat contractualment d'aquesta institució almenys durant dos anys des de la consecució del títol de doctor o doctora.  
2. També podrà sol·licitar aquestes subvencions aquell personal investigador que haja sigut beneficiari de les subvencions per a la contractació de personal investigador doctor amb experiència internacional, de les subvencions a l'excel·lència científica de júniors investigadors, de les ajudes per a contractes Ramón y Cajal, o que haja sigut contractat i disposat per una universitat pública valenciana en el marc d'un programa d'excel·lència d'atracció i retenció de talent, de concurrència competitiva; el qual tinga una duració d'almenys tres anys, o que sent beneficiari d'aquestes subvencions o programes li reste com a màxim, en el període de presentació de sol·licituds, dotze mesos per a finalitzar el seu contracte a càrrec de les ajudes o programes esmentats.  
3. El personal investigador contractat no podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents, consolidables o consolidats, o del Programa Prometeu  
  
Tercer. Sol·licituds  
1. Les sol·licituds es presentaran en el termini i en les formes previstes en l'apartat resolutiu cinqué d'aquesta resolució.  
2. La sol·licitud telemàtica, que inclourà el pressupost de despeses del projecte (dotació addicional) amb les previsions per a totes les anualitats de duració del projecte, anirà acompanyada, a més de l'imprés de la signatura de la persona representant legal de l'entitat en matèria d'investigació, dels documents següents:  
a) Còpia del títol de doctor o doctora o del document en el qual se certifique el pagament de les taxes per a l'expedició del títol. En el cas de titulació estrangera, traducció legal d'aquesta.  
b) Curriculum vitae de la persona sol·licitant en el qual quede consignada la seua excel·lència científica i la capacitat de lideratge de projectes.  
c) Memòria cientificotècnica del projecte d'investigació, que haurà d'incloure una explicació de les activitats que es preveuen desenvolupar durant la duració del contracte i en el centre de destinació.  
d) Pla de treball per a resultar adjudicatària d'una ERC Grant o d'una de superior nivell de la qual és beneficiària.  
e) Informe de la vida laboral de la persona sol·licitant expedit per la Seguretat Social espanyola amb posterioritat a la data d'inici del termini de presentació de sol·licituds.  
f) Còpia, si escau, dels documents acreditatius que la persona sol·licitant compleix amb els requisits dels punts 1 o 2 de l'apartat segon d'aquest annex.  
3. L'entitat beneficiaria comprovarà i certificarà que la persona sol·licitant i la documentació presentada s'ajusta als requisits establits en aquesta convocatòria. Les sol·licituds hauran de comptar amb la signatura de la persona sol·licitant necessàriament i amb la conformitat del centre d'investigació, que s'acreditarà mitjançant imprés de signatura de la persona representant legal de l'entitat en matèria d'investigació, per la qual, entre altres coses, es comprometrà a contractar la persona sol·licitant en les condicions establides en les bases reguladores i en la resolució de concessió, en el cas de resultar adjudicada la subvenció.  
Així mateix, l'entitat beneficiària garantirà que el personal investigador d'excel·lència contractat a càrrec d'aquesta subvenció disposarà d'espais i condicions necessaris per al desenvolupament del seu projecte d'investigació d'excel·lència, i que aquests seran equiparables a la resta de personal de l'entitat que siga beneficiària de projectes o programes d'excel·lència estatal o internacional.  
  
Quart. Criteris de valoració  
1. Les sol·licituds seran avaluades sobre un total de 100 punts segons els criteris i barem següents:  
a) Excel·lència científica del candidat (50 %)   
Fins a 25 punts: publicacions científiques i participació en activitats de difusió.  
Fins a 15 punts: participació en projectes o grups d'investigació d'àmbit nacional o internacional, contractes i patents o mèrits equivalents en les seues respectives àrees de coneixement.  
Fins a 10 punts: estades a l'estranger, premis i altres accions rellevants.   
b) Qualitat i impacte del projecte d'investigació proposat i del pla de treball (35 %).  
Fins a 15 punts: qualitat del projecte d'investigació (objectius, impactes esperats, metodologia del projecte i pla de treball)  
Fins a 10 punts: que el projecte es trobe a la frontera de coneixement i que tinga una elevada projecció internacional  
Fins a 10 punts: pla de treball per a concórrer a pròximes convocatòries de subvencions de l'ERC o d'una ERC de nivell superior de la qual s'és beneficiària.  
c) Capacitat de lideratge de projectes i de direcció de tesis doctorals per part de la persona candidata (15 %).  
2. La comissió avaluadora prevista en l'article 17 de les bases reguladores recaptarà l'assessorament de persones expertes de reconegut prestigi internacional designades per la persona titular de la direcció general en matèria de política científica i investigació, o d'agències d'avaluació.  
  
Cinqué. Resolució provisional  
Conforme amb l'article 19.2 de les bases reguladores, les persones proposades en la resolució provisional presentaran, en el termini de 10 dies des de la publicació, el document d'acceptació o desistiment de la proposta de subvenció, així com qualsevol altre document que establisca l'esmentada resolució. La falta de presentació d'aquesta documentació en el termini establit s'entendrà com a desistiment de la sol·licitud.  
  
  
Sisé. Contracte  
1. Les entitats beneficiàries hauran de formalitzar un contracte laboral amb el personal investigador doctor, d'acord amb l'article 23 de la Llei 14/2011, d'1 de juny, de la ciència, la tecnologia i la innovació, i remetre una còpia a l'òrgan instructor en el termini d'un mes des de la seua formalització. No obstant això, per al que es disposa en la lletra f) d'aquest article, es requerirà autorització prèvia de la conselleria competent en matèria de política científica i investigació.  
  
Seté. Obligacions  
1. Les persones beneficiàries hauran de formalitzar amb el personal investigador doctor un contracte en el termini comprés entre l'endemà de la publicació de la resolució de concessió i el 30 de juliol de 2022.  
  
2. La persona investigadora responsable de l'execució del projecte haurà de fer pública la circumstància d'haver rebut finançament de la Generalitat en les publicacions, ponències, participacions en congressos i altres activitats de difusió científica durant el període de gaudi de la subvenció.  
3. Els centres beneficiaris presentaran còpia dels contractes del personal contractat a càrrec d'aquesta ajuda, en els quals haurà de constar expressament la seua vinculació amb el projecte, en el termini d'un mes des de la seua formalització; així com de les nòmines.  
  
  
  
Huité. Justificació i seguiment científic  
1. La justificació de les subvencions es realitzarà d'acord amb el que estableix els articles 22 i 30 de les bases reguladores.  
2. El pressupost total aprovat de l'ajuda i les seues anualitats coincidiran amb el pla de pagaments establits en la resolució de concessió. Les inversions i despeses de cada projecte podran realitzar-se al llarg del període d'execució sense que coincidisquen necessàriament amb aquest pla de pagaments, en el cas que s'efectue el pagament anticipat a l'entitat beneficiària.  
3. A aquest efecte, les entitats beneficiàries que, d'acord amb el que es disposa en l'article 23, apartats 2 i 3 de l'Ordre de bases, compten amb pagament anticipat, podran executar actuacions del projecte i realitzar despeses que no hagen pogut realitzar en una anualitat, en la immediata següent.  
En tot cas, hauran de presentar justificació econòmica anual de les despeses realitzades en cada anualitat, d'acord amb el que s'estableix en l'article 22 de les bases reguladores, i el pagament corresponent a la segona anualitat i següents queda condicionat al fet que s'haja presentat prèviament la justificació econòmica de l'anualitat anterior.  
  
4. La resta d'entitats beneficiàries hauran d'executar les actuacions del projecte, realitzar les despeses i justificar la subvenció de conformitat amb les anualitats concedides en la resolució de concessió.  
5. També es justificarà l'ús de la subvenció concedida mitjançant el compliment de les normes de seguiment cientificotècnic tal com disposa l'article 29 de les bases reguladores.  
  
  
  
ANNEX II  
Subvencions per a la contractació de personal investigador doctor amb experiència internacional (CDEIGENT)  
  
Primer. Objecte i característiques de la subvenció  
1. L'objecte d'aquesta convocatòria és la concessió de les subvencions la regulació específica de les quals s'estableix en els articles 31 al 36 de les bases reguladores.  
2. Es convoquen com a màxim nou subvencions que es distribuiran proporcionalment per àrees temàtiques de l'Agència Estatal d'Investigació, segons les sol·licituds presentades que hagen reunit els requisits i la documentació dels quals estiga completa i correcta. Les xifres resultants per àrea temàtica s'arredoniran a l'enter menor més pròxim, excepte en el cas que aquestes siguen inferiors a 1 que s'arredonirà a l'enter més pròxim (d'ara en avant àrees minoritàries).  
Perquè una sol·licitud puga ser proposada per a finançament haurà de tindre una puntuació, després de l'avaluació dels criteris que apareixen en l'article 34.1 de les bases reguladores, igual o superior a 85 punts (d'ara en avant llindar).  
3. Si després de l'aplicació de l'arrodoniment, segons el que s'estableix en el punt anterior, queden subvencions sense distribuir respecte al nombre màxim convocat, aquestes s'assignaran a les àrees minoritàries a les quals no s'haja concedit cap subvenció, sempre que aquestes hagen superat el llindar i prioritzades segons la puntuació total obtinguda. Addicionalment, en cas que en una àrea temàtica no hi haja sol·licituds suficients que hagen superat el llindar per a ser proposades per a finançament, el romanent serà cobert per sol·licituds d'altres àrees d'investigació, que hagen superat aquest llindar, prioritzades segons la puntuació total obtinguda.  
4. La duració de les subvencions serà de quatre anys (48 mesos), prorrogables fins a dos anys més. La pròrroga serà sol·licitada i motivada per l'entitat beneficiària sis mesos abans de la finalització de la subvenció i haurà de ser autoritzada per la persona titular de la direcció general en matèria de política científica i investigació. La concessió de qualsevol pròrroga quedarà condicionada a l'existència de crèdit adequat i suficient en la línia corresponent del programa pressupostari 542.50.  
5. La subvenció anual per a cadascun dels contractes, que hauran de ser a temps complet, serà de 55.000 euros, destinats a finançar el salari i la quota empresarial de la Seguretat Social. La retribució mínima anual a rebre per la persona investigadora serà de 42.000 euros bruts anuals.  
6. De la subvenció anual de cada contracte establida en l'apartat anterior (55.000 euros), el percentatge d'ajuda finançat per la Generalitat en cadascuna de les anualitats serà el següent:  
 100 % per al primer any (12 primers mesos de contracte).  
 80 % per al segon any. (de la 13a a la 24a mensualitat del contracte).  
 70 % per al tercer any (de la 25a a la 36a mensualitat del contracte).  
 50 % per al quart any (de la 37a a la 48a mensualitat del contracte).  
Per a les pròrrogues, el percentatge de cofinançament de la Generalitat podrà arribar fins al 50 % del cost dels contractes.  
Les entitats beneficiàries, en cadascuna de les anualitats, hauran d'assumir la resta del finançament dels contractes.  
6. Addicionalment, la persona investigadora disposarà d'una dotació anual destinada a finançar diferents conceptes de despeses del grup d'investigació de referència en el qual s'integre. Aquesta dotació anual serà com a màxim de 30.000 euros i es determinarà en la resolució de concessió en funció del pressupost del projecte sol·licitat i del resultat del procés d'avaluació. En cas que s'autoritze la pròrroga de la subvenció, cada anualitat prorrogada disposarà d'una dotació addicional com a màxim de 30.000 euros.  
7. L'import de la dotació destinada a l'execució del projecte podrà finançar els conceptes següents:  
A) Despeses de contractació de personal tècnic de suport associat al projecte.  
La dotació anual en aquest cas serà de 19.890,00 euros per a contractes a jornada completa, i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
A més, també, es podrà finançar, si escau, la indemnització per la finalització d'aquests contractes.  
B) Despeses d'execució i funcionament:  
- Material fungible. No podrà finançar-se material d'oficina ni accessoris informàtics com a càmera web, teclats, memòries USB o ratolins.  
- Viatges, manutenció i allotjament del personal investigador doctor contractat a càrrec de l'ajuda i dels membres del grup de referència. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Viatges, manutenció i allotjament del personal investigador doctor convidat per a participar en el projecte o amb el grup d'investigació de referència en activitats desenvolupades en l'àmbit de la Comunitat Valenciana, sempre que es justifique la participació realitzada que haurà de ser descrita i especificada en els informes de seguiment cientificotècnic. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Difusió de les activitats del grup. Seran subvencionables per aquest concepte les inscripcions a congressos i jornades dels membres del grup, del personal de suport a la investigació i del personal contractat a càrrec del projecte, pàgina web del grup, publicacions del grup en revistes científiques i quotes per adhesió a associacions especialitzades.  
  
- Realització de jornades científiques directament relacionades amb el projecte presentat, sempre que no s'hagen concedit per a aquest mateix concepte altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditat el seu finançament per aquest projecte. Les despeses subvencionables per aquest apartat poden anar destinades, entre altres, als conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat, que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
No són despeses subvencionables:  
a) Les despeses socials associades a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, qualsevol que siga la seua quantia.  
d) Material d'oficina i material fungible, en general, que no tinga relació amb l'activitat proposada.  
e) Les despeses de funcionament pròpies del centre d'investigació.  
f) Les de lloguer de locals o carpes.  
- Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. No podran finançar-se equips informàtics com a ordinadors personals o tauletes, i només excepcionalment es podran finançar equips informàtics quan tinguen unes característiques molt específiques i siguen completament necessaris per a poder desenvolupar el projecte d'investigació, i així s'haja especificat en la memòria cientificotècnica o en un informe de seguiment cientificotècnic o final.  
- Altres despeses estrictament necessàries per a l'execució del projecte com a treball de camp, seqüenciació, microscòpia o similar.  
C) Costos indirectes. Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de la despesa executada i justificada per la contractació de personal per al projecte, excloent el cost de la Seguretat Social, per la qual cosa la seua concreció final es realitzarà amb la justificació de despeses de cada anualitat.  
8. El personal contractat a càrrec de la subvenció no podrà percebre pel projecte una remuneració addicional al contracte per la seua participació.  
9. Totes les despeses hauran d'estar directament relacionades amb l'execució del projecte per a poder ser finançades per aquesta subvenció.  
  
Segon. Requisits de les persones sol·licitants i del grup d'investigació de referència  
1. Podran sol·licitar aquestes subvencions les persones investigadores doctores que en el moment de la presentació de les sol·licituds no mantinguen vinculació amb cap universitat pública o centre d'investigació valencià i que reunisquen els requisits següents:  
a) Disposar durant el termini de presentació de sol·licituds d'una experiència des de l'obtenció del títol de doctor o doctora no superior a sis anys.  
En el cas d'aquelles persones que hagen gaudit de permisos derivats de maternitat o paternitat conforme amb les situacions protegides que es recullen en el règim general de la Seguretat Social o per l'atenció a persones en situació de dependència -d'acord amb el que es disposa en la Llei 39/2006, de 14 de desembre-; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o situació de les esmentades, tinguts durant el període d'experiència des de l'obtenció del títol de doctor o doctora esmentat en el paràgraf precedent.  
b) Haver realitzat una o diverses estades en centres d'investigació de prestigi internacional fora de la Comunitat Valenciana que acumulen, com a mínim, un període total de dos anys.  
Si el títol de doctor o doctora ha sigut emés per alguna universitat de la Comunitat Valenciana el candidat o candidata necessitarà haver estat separat contractualment d'aquesta institució almenys durant dos anys des de la consecució del títol de doctor o doctora.  
c) Tindre l'aval de la persona investigadora responsable del grup d'investigació de referència en el qual s'integrarà. Cap membre dels grups d'investigació de referència podrà pertànyer a un altre grup i únicament es pot avalar una persona sol·licitant per cadascun dels grups d'investigació de referència.  
2. El personal investigador contractat no podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents i consolidables o consolidats.  
  
Tercer. Sol·licituds  
1. Les sol·licituds es presentaran en el termini i en les formes previstes en l'apart resolutiu cinqué d'aquesta resolució.  
2. La sol·licitud telemàtica, que inclourà el pressupost de despeses del projecte (dotació addicional) amb les previsions per a totes les anualitats de duració del projecte, anirà acompanyada, a més del imprés de la signatura de la persona representant legal de l'entitat en matèria d'investigació, dels documents següents:  
a) Còpia del títol de doctor o doctora o del document en el qual se certifique el pagament de les taxes per a l'expedició del títol. En el cas de titulació estrangera, traducció jurada d'aquesta.  
b) Curriculum vitae de la persona sol·licitant en el qual quede consignada la seua excel·lència científica i la capacitat de lideratge de projectes.  
c) Còpia dels documents que acrediten que la persona sol·licitant ha efectuat una o diverses estades postdoctorals en centres d'investigació de prestigi internacional que acumulen, com a mínim, un període total de dos anys.  
d) Informe de la vida laboral de la persona sol·licitant expedit per la Seguretat Social espanyola amb posterioritat a la data d'inici del termini de presentació de sol·licituds.  
e) Aval de la persona investigadora responsable del grup d'investigació de referència en el qual s'integrarà.  
f) Historial científic del grup d'investigació en el qual si integrarà.  
  
g) Si és procedent, llistat dels membres del grup d'investigació que no s'han indicat en la sol·licitud per superar el nombre de línies disponibles.  
h) En cas que el grup d'investigació no es trobe actualment finançat pel Programa Prometeu, haurà de presentar una memòria justificativa que el grup reuneix, en el moment de la presentació de sol·licituds, els requisits per a la seua constitució, segons les bases reguladores vigents en les subvencions del Programa Prometeu per a grups d'investigació d'excel·lència. Així mateix, s'acompanyarà la documentació acreditativa de les circumstàncies al·legades en la mencionada memòria.  
3. L'entitat beneficiaria comprovarà que la persona sol·licitant i la documentació presentada s'ajusta als requisits establits en aquesta convocatòria. Les sol·licituds hauran de comptar amb la signatura de la persona sol·licitant necessàriament i amb la conformitat del centre d'investigació, que s'acreditarà mitjançant imprés de signatura de la persona representant legal de l'entitat en matèria d'investigació, pel qual, entre altres coses, es comprometrà a contractar la persona sol·licitant en les condicions establides en les bases reguladores i la resolució de concessió, en el cas de resultar adjudicada la subvenció. Així com garantir que el personal investigador d'excel·lència contractat a càrrec d'aquesta subvenció disposarà d'espais i condicions necessàries per al desenvolupament del seu projecte d'investigació d'excel·lència i que aquests seran equiparables a la resta de personal de l'entitat que siga beneficiària de projectes o programes d'excel·lència estatal o internacional.  
  
Quart. Criteris de valoració  
1. Les sol·licituds seran avaluades, sobre un total de 100 punts, segons els criteris i barem següents:  
a) Excel·lència científica del candidat (50 %).  
Fins a 25 punts: publicacions científiques i participació en activitats de difusió.  
Fins a 15 punts: participació en projectes o grups d'investigació d'àmbit nacional o internacional, contractes i patents o mèrits equivalents en les seues respectives àrees de coneixement.  
Fins a 10 punts: estades a l'estranger, premis i altres accions rellevants  
b) Trajectòria internacional del candidat (25 %).  
Es valorarà si ha superat la fase 1 del procés d'avaluació de les subvencions ERC (starting grant / consolidator grant), si ha rebut segell d'excel·lència en les subvencions MSCA-IF o si ha quedat seleccionat o en la reserva d'altres convocatòries nacionals i internacionals d'excel·lència que puga recollir la respectiva convocatòria (programes Juan de la Cierva, Ramón y Cajal?).  
c) Qualitat i interés de l'historial científic del grup investigador on s'integrarà el candidat (25 %)  
2. La comissió avaluadora prevista en l'article 17 de les bases reguladores recaptarà l'assessorament de persones expertes de reconegut prestigi internacional designades per la persona titular de la direcció general en matèria de política científica i investigació, o d'agències d'avaluació.  
  
Cinqué. Resolució provisional  
Conforme amb l'article 19.2 de les bases reguladores, les persones proposades en la resolució provisional presentaran, en el termini de 10 dies des de la seua publicació, el document d'acceptació o desistiment de la proposta de subvenció, així com qualsevol altre document que establisca l'esmentada resolució. La falta de presentació d'aquesta documentació en el termini indicat s'entendrà com a desistiment de la sol·licitud.  
  
  
Sisé. Contracte  
1. Les entitats beneficiàries hauran de formalitzar un contracte laboral amb el personal investigador doctor d'acord amb l'article 23 de la Llei 14/2011, d'1 de juny, de la Ciència, la Tecnologia i la Innovació, i remetran una còpia a l'òrgan instructor en el termini d'un mes des de la seua formalització. En aquest contracte haurà de constar expressament la seua vinculació amb el projecte. No obstant això, per al que es disposa en la lletra f) d'aquest article, es requerirà l'autorització prèvia de la conselleria competent en matèria de política científica i investigació.  
  
Seté. Obligacions  
1. Les persones beneficiàries hauran de formalitzar amb el personal investigador doctor un contracte en el termini comprés entre l'endemà de la publicació de la resolució de concessió i el 30 de juliol de 2022.  
  
2. La persona investigadora contractada haurà de fer pública la circumstància d'haver rebut finançament de la Generalitat en les publicacions, ponències, participacions en congressos i altres activitats de difusió científica durant el període de gaudi de la subvenció.  
3. Els centres beneficiaris presentaran còpia dels contractes del personal contractat a càrrec d'aquesta ajuda, en els quals haurà de constar expressament la seua vinculació amb el projecte, en el termini d'un mes des de la seua formalització; així com de les nòmines.  
  
Huité. Justificació i seguiment científic  
1. La justificació de les ajudes es realitzarà d'acord amb el que estableixen els articles 22 i 36 de les bases reguladores.  
2. El pressupost total aprovat de l'ajuda i les seues anualitats coincidiran amb el pla de pagaments establits en la resolució de concessió. Les inversions i despeses de cada projecte podran realitzar-se al llarg del període d'execució sense que coincidisquen necessàriament amb aquest pla de pagaments, en el cas que s'efectue el pagament anticipat a l'entitat beneficiària.  
3. A aquest efecte, les entitats beneficiàries que, d'acord amb el que es disposa en l'article 23, apartats 2 i 3 de l'Ordre de bases, compten amb pagament anticipat, podran executar actuacions del projecte i realitzar despeses que no hagen pogut realitzar en una anualitat, en la immediata següent.  
En tot cas, hauran de presentar justificació econòmica anual de les despeses realitzades en cada anualitat, d'acord amb el que s'estableix en l'article 22 de les bases reguladores, i quedarà condicionat el pagament corresponent a la segona anualitat i els següents al fet que s'haja presentat prèviament la justificació econòmica de l'anualitat anterior.  
  
4. La resta d'entitats beneficiàries hauran d'executar les actuacions del projecte, realitzar les despeses i justificar la subvenció de conformitat amb les anualitats concedides en la resolució de concessió.  
5. També es justificarà l'ús de la subvenció concedida mitjançant el compliment de les normes de seguiment cientificotècnic tal com disposa l'article 35 de les bases reguladores.  
  
  
  
  
ANNEX III  
Subvenciones a l'excel·lència científica de júniors investigadors (SEJIGENT)  
  
Primer. Objecte i característiques de la subvenció  
1. L'objecte d'aquesta convocatòria és la concessió de les subvencions la regulació específica de les quals s'estableix en els articles 37 al 42 de les bases reguladores.  
2. Es convoquen com a màxim nou subvencions que es distribuiran proporcionalment per àrees temàtiques de l'Agència Estatal d'Investigació, segons les sol·licituds presentades que hagen reunit els requisits i la documentació dels quals estiga completa i correcta. Les xifres resultants per àrea temàtica s'arredoniran a l'enter menor més pròxim, excepte en el cas que aquestes siguen inferiors a 1 que s'arrodonirà a l'enter més pròxim (d'ara en avant, àrees minoritàries).  
Perquè una sol·licitud puga ser proposada per a finançament haurà d'aconseguir una puntuació, després de l'avaluació dels criteris que apareixen en l'article 40.1 de les bases reguladores, igual o superior a 85 punts (d'ara en avant llindar).  
3. Si després de l'aplicació de l'arrodoniment, segons el que s'estableix en el punt anterior, queden subvencions sense distribuir respecte al nombre màxim convocat, aquestes s'assignaran a les àrees minoritàries a les quals no s'haja concedit cap subvenció, sempre que aquestes hagen superat el llindar i prioritzades segons la puntuació total obtinguda. Addicionalment, en cas que en una àrea temàtica no hi haja sol·licituds suficients que hagen superat el llindar per a ser proposades per a finançament, el romanent serà cobert per sol·licituds d'altres àrees d'investigació, que hagen superat aquest llindar, prioritzades segons la puntuació total obtinguda.  
3. La duració de les subvencions serà de quatre anys (48 mesos).  
4. Les subvencions tindran un import de 80.000 euros anuals i la seua quantia es determinarà per a cada projecte en funció del pressupost sol·licitat i del resultat del procés d'avaluació.  
5. L'import de la subvenció podrà finançar els conceptes següents:  
  
A) Despeses de contractació de personal, que es destinaran al salari i quota empresarial de la Seguretat Social del personal associat al projecte, i es podrà finançar, si escau, la indemnització per la finalització d'aquests contractes. Aquest personal podrà referir-se a les categories següents:  
1. Persona investigadora sol·licitant de la subvenció. En el cas que la vinculació laboral amb el centre d'investigació de la Comunitat Valenciana o universitat pública valenciana no comprenga tota l'execució del projecte, es podran finançar per aquesta ajuda les despeses generades per la seua contractació per a la part restant de l'execució del projecte. En aquest cas l'import màxim finançable no podrà superar els 55.000 euros anuals, destinats a finançar el salari i la quota empresarial a la Seguretat Social; i es prorratejarà aquesta xifra segons el nombre de mensualitats gaudides.  
2. Personal tècnic de suport  
La dotació anual en aquest cas serà de 19.890,00 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada  
3. Personal investigador de caràcter predoctoral  
La duració màxima del contracte amb cada persona investigadora en formació serà de quatre anys. La dotació anual per a cadascun dels contractes predoctorals serà de 22.192,80 euros per als tres primers anys i de 27.300,00 euros per al quart any i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de percebre el personal investigador en formació durant aquest període, que s'haurà d'indicar en cada contracte, s'ajustarà al que s'estableix en l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
Les persones seleccionades hauran d'estar admeses en un programa de doctorat d'una universitat de la Comunitat Valenciana en el moment de la seua contractació.  
B) Despeses d'execució i funcionament:  
- Material fungible. No podrà finançar-se material d'oficina ni accessoris informàtics com ara càmera web, ratolins, unitats d'emmagatzematge o similars.  
- Viatges, manutenció i allotjament del personal investigador vinculat al projecte. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Viatges, manutenció i allotjament del personal investigador doctor convidat per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada que haurà de ser descrita i especificada en els informes de seguiment cientificotècnic. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Difusió de les activitats del projecte. Seran subvencionables per aquest concepte les inscripcions a congressos i jornades del personal contractat a càrrec del projecte, pàgina web del projecte, publicacions del projecte d'investigació en revistes científiques, així com les seues traduccions, i quotes per adhesió a associacions especialitzades.   
- Realització de jornades científiques directament relacionades amb el projecte presentat, sempre que no s'hagen concedit per a aquest mateix concepte altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditat el seu finançament per aquest projecte. Les despeses subvencionables per aquest apartat poden anar destinades, entre altres, als conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
No són despeses subvencionables:  
a) Les despeses socials associades a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, qualsevol que siga la seua quantia.  
d) Material d'oficina i material fungible, en general, que no tinga relació amb l'activitat proposada.  
e) Les despeses de funcionament pròpies del centre d'investigació.  
  
f) Les de lloguer de locals o carpes.  
- Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. No podran finançar-se equips informàtics com a ordinadors personals o tauletes, i només excepcionalment es podran finançar equips informàtics quan tinguen unes característiques molt específiques i siguen completament necessaris per a poder desenvolupar el projecte d'investigació, i així s'haja especificat en la memòria cientificotècnica o en un informe de seguiment cientificotècnic o final.  
  
- Altres despeses estrictament necessàries per a l'execució del projecte com a treball de camp, seqüenciació, microscòpia o similar.  
C) Costos indirectes. Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de la despesa executada i justificada per la contractació de personal per al projecte, excloent el cost de la Seguretat Social, per la qual cosa la seua concreció final es realitzarà amb la justificació de despeses de cada anualitat.  
6. La persona investigadora sol·licitant i el personal vinculat al projecte no podran percebre remuneracions addicionals per la seua participació en el projecte a càrrec d'aquest.  
7. Totes les despeses hauran d'estar directament relacionades amb l'execució del projecte per a poder ser finançades per aquesta subvenció.  
  
Segon. Requisits de les persones sol·licitants  
1. Podrà sol·licitar aquestes subvencions el personal investigador doctor que dispose, durant el termini de presentació de sol·licituds, d'una experiència des de l'obtenció del títol de doctor o doctora entre cinc i dotze anys, i dispose de vinculació contractual o laboral amb un centre d'investigació de la Comunitat Valenciana o una universitat pública valenciana.  
En el cas d'aquelles persones que hagen gaudit de permisos derivats de maternitat o paternitat d'acord amb les situacions protegides que es recullen en el règim general de la Seguretat Social o per l'atenció a persones en situació de dependència -conforme amb el que es disposa en la Llei 39/2006, de 14 de desembre-; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o situació de les esmentades, tinguts durant el període d'experiència des de l'obtenció del títol de doctor o doctora esmentat en el paràgraf precedent.  
2. La persona investigadora sol·licitant la vinculació laboral de la qual amb el centre d'investigació de la Comunitat Valenciana o universitat pública valenciana no comprenga tota l'execució del projecte, haurà de presentar amb la sol·licitud una carta de compromís signada per la persona representant legal d'aquelles en la qual es comprometa a formalitzar amb aquesta un contracte laboral que comprenga tota la duració del projecte i que autoritze el seu desenvolupament en l'esmentat centre, en el cas que se li concedira la subvenció. Les despeses d'aquesta contractació (salari i quota empresarial de la Seguretat Social) es podran finançar com un concepte de despesa de la subvenció concedida.  
3. El personal investigador contractat no podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents, consolidables o consolidats, o del Programa Prometeu, ni tampoc estar gaudint d'una subvenció per a la contractació de personal investigador en fase postdoctoral, a l'empara del Programa per a la promoció de la investigació científica, el desenvolupament tecnològic i la innovació a la Comunitat Valenciana.  
4. El personal contractat a càrrec de les subvencions per a la contractació de personal investigador doctor d'excel·lència per a desenvolupar un projecte d'R+D+I a la Comunitat Valenciana i per a la contractació de personal investigador doctor amb experiència internacional, no podrà sol·licitar aquestes subvencions, llevat que sent beneficiari d'aquestes subvencions li reste com a màxim, en el període de presentació de sol·licituds, dotze mesos per a finalitzar el seu contracte a càrrec de les esmentades ajudes.  
  
Tercer. Sol·licituds i documentació  
1. Les sol·licituds es presentaran en el termini i en les formes previstes en l'apartat resolutiu cinqué d'aquesta resolució.  
2. La sol·licitud telemàtica, que inclourà el pressupost de despeses del projecte amb les previsions per a totes les anualitats de duració del projecte, anirà acompanyada, a més de l'imprés de la signatura de la persona representant legal de l'entitat en matèria d'investigació, dels documents següents:  
a) Còpia del títol de doctor o doctora o del document en el qual se certifique el pagament de les taxes per a l'expedició del títol. En el cas de titulació estrangera, traducció jurada d'aquesta.  
b) Certificat del centre d'investigació o universitat pública valenciana que acredite el vincle contractual o laboral de la persona sol·licitant.  
  
c) Currículum de la persona investigadora sol·licitant.  
d) Memòria cientificotècnica del projecte.  
e) Pla de treball per a resultar adjudicatari d'una ERC Grant o d'una de superior nivell de la qual s'és beneficiària.  
f) Si escau, carta de compromís signada per la persona representant legal del centre d'investigació o universitat pública valenciana, si concorren les circumstàncies previstes en l'article 38 in fine de les bases reguladores.  
e) Si és procedent, còpia del permís concedit conforme amb els supòsits previstos en l'article 15.4 de les bases reguladores.  
Quart. Criteris de valoració  
Les sol·licituds seran avaluades segons els criteris i barem següents:  
a) Excel·lència científica de la persona candidata (50 %).   
- Fins a 25 punts: publicacions científiques i participació en activitats de difusió.  
- Fins a 15 punts: participació en projectes o grups d'investigació d'àmbit nacional o internacional, contractes i patents o mèrits equivalents en les seues respectives àrees de coneixement.  
- Fins a 10 punts: estades a l'estranger, premis i altres accions rellevants.   
b) Qualitat i impacte del projecte d'investigació proposat i del pla de treball (35 %).  
- Fins a 15 punts: qualitat del projecte d'investigació (objectius, impactes esperats, metodologia del projecte i pla de treball).  
- Fins a 10 punts: que el projecte es trobe a la frontera de coneixement i que tinga una elevada projecció internacional.  
- Fins a 10 punts: pla de treball per a concórrer a pròximes convocatòries de subvencions de l'ERC o, d'una ERC de nivell superior de la qual s'és beneficiària.  
c) Trajectòria internacional de la persona candidata (15 %). Es valorarà si ha superat la fase 1 del procés d'avaluació de les subvencions ERC (starting/consolidator), si ha rebut segell d'excel·lència en les subvencions MSCA-IF o si ha quedat seleccionada o en la reserva d'altres convocatòries nacionals i internacionals d'excel·lència que puga recollir la respectiva convocatòria (programes Juan de la Cierva, Ramón y Cajal?).  
  
Cinqué Obligacions  
Els centres beneficiaris presentaran còpia dels contractes del personal contractat a càrrec d'aquesta ajuda, en els quals haurà de constar expressament la seua vinculació amb el projecte, en el termini d'un mes des de la seua formalització; així com de les nòmines.  
  
Cinqué. Justificació i seguiment científic  
1. La justificació de les ajudes es realitzarà d'acord amb el que s'estableix en els articles 22 i 42 de les bases reguladores.  
2. El pressupost total aprovat de l'ajuda i les seues anualitats coincidiran amb el pla de pagaments establits en la resolució de concessió. Les inversions i despeses de cada projecte podran realitzar-se al llarg del període d'execució sense que coincidisquen necessàriament amb aquest pla de pagaments, en el cas que s'efectue el pagament anticipat a l'entitat beneficiària.  
3. A aquest efecte, les entitats beneficiàries que, d'acord amb el que es disposa en l'article 23, apartats 2 i 3 de l'Ordre de bases, compten amb pagament anticipat, podran executar actuacions del projecte i realitzar despeses que no hagen pogut realitzar en una anualitat, en la immediata següent.  
En tot cas, hauran de presentar justificació econòmica anual de les despeses realitzades en cada anualitat, d'acord amb el que s'estableix en l'article 22 de les bases reguladores, i queda condicionat el pagament corresponent a la segona anualitat i següents al fet que s'haja presentat prèviament la justificació econòmica de l'anualitat anterior.  
  
4. La resta d'entitats beneficiàries hauran d'executar les actuacions del projecte, realitzar les despeses i justificar la subvenció de conformitat amb les anualitats concedides en la resolució de concessió.  
5. També es justificarà l'ús de la subvenció concedida mitjançant el compliment de les normes de seguiment cientificotècnic tal com es disposa en l'article 41 de les bases reguladores.  
  
  
  
  
ANNEX IV  
  
TAULA I  
Desequilibri per raó de gènere per àrees temàtiques de l'Agència Estatal d'Investigació  
  
Àrees de coneixement % Dones % Homes Biaix de gènere  
EIT / Energia i transport 13,80 % 86,20 % 36,20  
TIC / Tecnologies de la informació i de les comunicacions 16,76 % 83,24 % 33,24  
MAT / Ciències i tecnologies de materials 18,18 % 81,82 % 31,82  
 PIN / Producció industrial, enginyeria civil i enginyeries per a la societat 22,80 % 77,20 % 27,20  
CTM / Ciències i tecnologies mediambientals 24,41 % 75,59 % 25,59  
FIS / Ciències físiques 25,06 % 74,94 % 24,94  
PHA / Estudis del passat: història i arqueologia 29,25 % 70,75 % 20,75  
MLP / Ment, llenguatge i pensament 30,10 % 69,90 % 19,90  
PSI / Psicologia 68,11 % 31,89 % 18,11  
MTM / Ciències matemàtiques 36,61 % 63,39 % 13,39  
ECO / Economia 38,15 % 61,85 % 11,85  
DRET / Dret 42,48 % 57,52 % 7,52  
CSO / Ciències socials 43,80 % 56,20 % 6,20  
CTQ / Ciències i tecnologies químiques 44,30 % 55,70 % 5,70  
FLA / Cultura: filologia, literatura i art 55,10 % 44,90 % 5,10  
EDU / Ciències de l'educació 44,93 % 55,07 % 5,07  
BIO / Biociències i biotecnologia 46,40 % 53,60 % 3,60  
CAA / Ciències agràries i agroalimentàries 48,00 % 52,00 % 2,00  
 BME / Biomedicina 48,50 % 51,50 % 1,50  
  
  
Font: elaboració pròpia a partir de les últimes dades disponibles del Sistema Integrat d'Informació Universitària